इमाम अ.स. के इस एक जुमले ने पूरे दरबार के माहौल को बदल कर रख दिया, यज़ीद के दरबार की पूरी भीड़ यज़ीद को रसूल स.अ. का जानशीन समझ कर सम्मान दे रही थी, जब उन लोगों ने इमाम अ.स. की मुबारक ज़ुबान से पैग़म्बर स.अ. का नाम सुना तो सबकी ज़ुबान पर यही सवाल था कि क्या इन क़ैदियों में से किसी की रिश्तेदारी पैग़म्बर स.अ. है? इमाम अ.स. के इस एक जुमले ने यज़ीद की बातिल हुकूमत पर ऐसा वार किया कि उसकी हुकूमत लरज़ गई, और इसी एक जुमले से यज़ीद अपने ही दरबार में अपने ही द्वारा बुलाई गई भीड़ के बीच अपमानित हो गया, उसके ख़ौफ़ की हालत यह थी कि उसने हुक्म दिया कि इमाम अ.स. के हाथों, पैरों और गले से ज़ंजीर और तौक़ को उतार दिया जाए। लेकिन यज़ीद हुकूमत की लालच में इतना अंधा हो चुका था कि वह पैग़म्बर स.अ. के घराने का हर प्रकार से अपमान कर रहा था, इसी के चलते उसने कर्बला के शहीदों के कटे हुए सरों को दरबार में मंगवाया और जब सरों को लाया गया तो वह शेर पढ़ने लगा जिसका मतलब यह था, तलवारों ने उन सरों को काटा जिनका मैं सम्मान करता था, लेकिन क्या करूं उन्होंने मुझ से दुश्मनी और नफ़रत में जल्दबाज़ी कर दी।